Document ID: 32004D0609

ODLOČBA KOMISIJE
z dne 18. avgusta 2004
ki spreminja Prilogo I k Odločbi 2003/804/ES, ki določenim tretjim državam dovoljuje izvoz mehkužcev za nadaljnjo vzrejo, pitanje in ponovno nasaditev v vodah Skupnosti
(notificirana pod dokumentarno številko K(2004) 3128)
(Besedilo velja za EGP)
(2004/609/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz akvakulture na trg (1), in zlasti člena 19(1),
ob upoštevanju naslednjega:
(1)
Seznam tretjih držav, iz katerih države članice lahko uvažajo žive mehkužce, njihova jajčeca in gamete za nadaljnjo vzrejo, pitanje, ponovno nasaditev ali prehrano za ljudi v Skupnosti, in vzorci spričeval, ki morajo spremljati take pošiljke, so določeni v Odločbi Komisije 2003/804/ES (2).
(2)
Od začetka veljavnosti Direktive 91/67/EGS se zdravstveno-sanitarne zahteve za uvoz živali iz akvakulture iz tretjih držav v Skupnost niso spremenile. Do uskladitve zahtev glede spričeval morajo države članice zagotoviti, da za uvoz živali in izdelkov iz akvakulture iz tretjih držav veljajo pogoji, ki so vsaj enaki pogojem, ki veljajo za sproščanje izdelkov iz Skupnosti na trg glede na člen 20(3) Direktive 91/67/EGS.
(3)
Komisija je bila opozorjena, da so nekatera podjetja v Skupnosti odvisna od dostopa do nekaterih vrst živih mehkužcev v zgodnjih življenjskih fazah za nadaljnjo vzrejo, pitanje ali ponovno nasaditev v vode Skupnosti in da poteka reden uvoz teh vrst. Oskrba ustreznih vrst med državami članicami EU in članico Evropskega združenja za prosto trgovino je omejena, zato bi nekatere tretje države morale začasno dobiti dovoljenje za tako trgovanje, dokler pravila Skupnosti o inšpekciji na kraju samem niso dokončana. Priloga I k Odločbi 2003/804/ES mora biti ustrezno spremenjena.
(4)
Tak začasen seznam bi moral biti omejen na države, veterinarske storitve katerih so bile ocenjene in države, ki nudijo potrebna jamstva pri podpisovanju izvoznih dovoljenj za žive živali in so zato lahko vključene v seznam, ne da bi bil pri tem ogrožen status zdravstvenega stanja živali Skupnosti.
(5)
Ustrezno je tudi poenostaviti predstavitev tabele v Prilogi I, da bi se tako izognili ponavljanju zahtev, navedenih v vzorcih spričeval.
(6)
Ukrepi, predvideni v tej odločbi, so v skladu z mnenjem Stalnega odbora za živilsko verigo in zdravje živali -
SPREJELA NASLEDNJO ODLOČBO:
Člen 1
Besedilo v Prilogi I k Odločbi 2003/804/ES se nadomesti z besedilom v Prilogi k tej odločbi.
Člen 2
Ta odločba je naslovljena na države članice.
V Bruslju, 18. avgusta 2004

Labels: 17
5
0
3
6